钦定古今图书集成/历象汇编/岁功典/第007卷 > 皇极经世 > 《观物内篇》
## 钦定古今图书集成/历象汇编/岁功典/第007卷 > 皇极经世 > 《观物内篇》

夫昊天之尽物，圣人之尽民，皆有四府焉。昊天之四
府者，春、夏、秋冬之谓也，阴阳升降于其间矣。圣人之
四府者，《易》《书》《诗》《春秋》之谓也，礼乐污隆于其间矣。春
为生物之府，夏为长物之府，秋为收物之府，冬为藏
物之府。号物之庶，谓之万。虽曰“万之又万”，其庶能出
此昊天之四府者乎？《易》为生民之府，《书》为长民之府，
《诗》为收民之府，《春秋》为藏民之府。号民之庶谓之“万”，
虽曰“万之又万”，其庶能出此圣人之四府者乎？“昊天
之四府”者，时也；“圣人之四府”者，经也。昊天以时授人，
圣人以经法天，天人之事，当何如哉？